Author: x
Last saved by: sulik

Predkladacia správa
	Návrh zákona o vyplatení jednorazového príspevku poberateľovi dôchodku v roku 2004 a o zmene a doplnení niektorých zákonov je vypracovaný mimo Plánu legislatívnych úloh vlády Slovenskej republiky na rok 2004. 
Cieľom navrhovanej právnej úpravy je zmierniť prechodné vplyvy systémových zmien realizovaných v hospodárstve Slovenskej republiky na sociálnu situáciu dôchodcov.
Predkladaným návrhom zákona sa upravuje
-	vyplatenie jednorazového príspevku v roku 2004 tomu poberateľovi dôchodku  vyplácaného Sociálnou poisťovňou a príslušným orgánom sociálneho zabezpečenia silových rezortov, ktorý má nárok na jeho výplatu v období od 1. júla 2004 do 31. decembra 2004 a má bydlisko na území Slovenskej republiky,
-	výška jednorazového príspevku v sume 1 000 Sk,
-	vyplatenie jednorazového príspevku len raz v prípade, že sa tomu istému poberateľovi vypláca súčasne viacero druhov dôchodkov,
-	termín vyplatenia jednorazového príspevku osobitne pre poberateľov dôchodkov priznaných pred 1. júlom 2004 a osobitne pre poberateľov dôchodkov priznaných od     1. júla 2004 do 31. decembra 2004,
-	vylúčenie vyplatenia jednorazového príspevku poberateľovi pozostalostného dôchodku, ak pozostalostný dôchodok bol vymeraný z dôchodku zomretého poberateľa, ktorému už bol vyplatený jednorazový príspevok,
-	úhrada nákladov na jednorazový príspevok z prostriedkov  základných fondov dôchodkového poistenia Sociálnej poisťovne, ak  jednorazový príspevok je vyplatený poberateľovi dôchodku Sociálnou poisťovňou,
-	úhrada nákladov na jednorazový príspevok z prostriedkov štátneho rozpočtu, ak jednorazový príspevok je vyplatený Sociálnou poisťovňou poberateľovi sociálneho dôchodku a poberateľke dôchodku manželky alevo ak jednorazový príspevok je vyplatený poberateľovi  dôchodku vyplácaného príslušným orgánom sociálneho zabezpečenia silových rezortov,
-	doplnenie zákona o životnom minime tak, aby jednorazový príspevok bol príjmom, ktorý sa nezapočítava do príjmov na účely určenia súm životného minima, t.j. aj na určenie dávky v hmotnej núdzi,
-	doplnenie zákona o rodičovskom príspevku tak, aby sumy rodičovského príspevku v roku 2004 sa zvýšili už od 1. júla 2004.
Výdavky spojené s poskytnutím jednorazového príspevku financované z prostriedkov základných fondov dôchodkového poistenia Sociálnej poisťovne sa predpokladajú vo výške 1,225 mld. Sk a z prostriedkov štátneho rozpočtu vo výške       23 609 tis. Sk.
Výdavky spojené so zvýšením rodičovského príspevku od 1. júla 2004 financované z prostriedkov štátneho rozpočtu sa predpokladajú v roku 2004 vo výške 223 mil. Sk.